ԱՄՆ-ի ապօրինի ներգաղթյալներն անհանգիստ սպասում են ընտրությունների արդյունքներին
Հիշո՞ւմ եք գարնանն Ամերիկայում լայնածավալ ցույցեր էին ընթանում, որոնց ընթացքում անչափահաս տարիքում ապօրինի ԱՄՆ եկած ներգաղթյալները պահանջում էին ապահովել իրենց իրավունքները: Այսօր այդ ներգաղթյալները, որոնց թիվը 700,000-ի է հասնում, անհանգիստ սպասում են ընտրությունների արդյունքներին:
Հուան Ուլիս Հուարեզը դրիմեր է՝ նա ապօրինի ԱՄՆ էր ժամանել 10 տարեկանում, այնուհետեւ կրթաթոշակ ստացել, ավարտել համալսարանը, հեռուստալրագրող դարձել: 2017-ին նա շահեց Էմմի մրցանակ: «Իրականում ես անփաստաթուղթ ներգաղթյալ եմ, դրիմեր եմ, եւ սա ինձ համար հատուկ նշանակություն ունի», - նշել էր Հուան Ուլիսը Էմմի մրցանակ ստանալիս: «Երբ ստացա Էմմի մրցանակը, ցանկացա նշել դա իմ ելույթում, ցանկացա, կանգնել բոլոր հավաքվածների առջեւ, որ ահա ես, ահա թե ինչ է հնարավոր անել, երբ DACA-ի շնորհիվ աշխատելու հնարավորություն ունես»: DACA ծրագիրը նախագահ Օբամայի 2012-ի նախաձեռնությունն էր, որը ժամանակավորապես թույլ էր տալիս անչափահաս տարիքում ապօրինի ԱՄՆ ներգաղթած 700,000 անձանց աշխատել եւ ապրել Միացյալ Նահանգներում: 2017-ի սեպտեմբերին նախագահ Թրամփը դադարեցրեց ծրագիրը՝ պահանջելով Կոնգրեսից խնդրին մշտական որոշում տալ: Ավելի քան մեկ տարի անց Հուարեսի նման հարյուր հազարավոր երիտասարդներ դեռեւս սպասում են խնդրի լուծմանը: «Մեր խնդրի մասին բոլորը մոռացել են: Միշտ այլ խնդիրներ են ծագում, որոնք առաջնահերթ են դառնում, իսկ մեր մասին մոռացել են՝ թողնելով մեզ դատարանների որոշումների հույսին: Սակայն, ոչինչ չի արվում», - ասում է երիտասարդը: Նեվադայում բնակվում է DACA ծրագրի 13,000 մասնակից, որոնցից յուրաքանչյուրն անհանգստությամբ հետեւում է նոյեմբերի 6-ին սպասվող ընտրություններին: Նրանց մեծ մասը լատինաամերիկյան արմատներ ունեն, ու թեեւ հենց նրանք չունեն ընտրելու իրավունք, Նեվադա նահանգի ընտրելու իրավունք ունեցող բնակչության գրեթե մեկ երրորդը լատինաամերիկյան արմատներով քաղաքացիներ են: «Դա վերաբերում է մարդկանց ընտանիքներին, հարեւաններին, ընկերներին: Նույնիսկ նրանք, ում կյանքն այս որոշումից ուղղակիորեն չի փոխվելու, ունեն հարազատ մարդիկ, ում վրա որոշումները կարող են ազդել», - ասում է MI FAMILIA VOTA կազմակերպության նահանգային տնօրեն Ալիշա Քոնթրերասը: Դրիմերներն իրենց կողմից փորձում են ընտրությունների նախօրեին հիշեցնել հանրությանն իրենց խնդիրների մասին: «Ինձ հաճախ են ասել, որ իմ ձայնը հաշվի չեն առնում, ուստի ես փորձում եմ համոզել ընկերներիս միանալ ինձ եւ միասին փոփոխություններ նախաձեռնել», - ասում է DACA ծրագրի մասնակից Անջելիա Ռիկոն: